钦定古今图书集成/历象汇编/庶征典/第167卷 > 《为百官贺白鸟表》令狐楚
## 钦定古今图书集成/历象汇编/庶征典/第167卷 > 《为百官贺白鸟表》令狐楚

臣某等言：臣昨二十三日，中书宣武军节度使臣刘
彦佐进白鸟，并以鸟及所献图示百官。臣某伏以殊
祥绝瑞，有应斯归；絪缊感通，难识其朕惟圣德动于
皇天，天意勤于圣后，则必昭彰肹蚃，灵物荐臻，流行
苇之仁，树太平之业。毛羽遂性，禽鸟呈祥。臣等中贺。
臣谨按《孙氏图》云：“王者宗庙敬，则白鸟至。”又汉成帝
时，白鸟集于文武庙，黑鸟皆从，颇类此图。去年冬十
一月履端之始，陛下拥万国，驱百灵，祀圆丘，封天老，
前一日已孝享于宗庙。尽敬致美，竭力精诚。悲感之
音，动于列辟；孝敬之极，通于神明。白鸟之来，允答醇
至，书之史册，万代有词。观其素彩皓洁，丹觜朱跃，冰
雾夺色，龟龙腾辉，参五云之嘉祥，掩百王之能事。臣
等叨逢昌运，累沐殊私。亲睹太阳之精，克叶大君之
祉。欢跃忭舞，手足无从。不胜犬马欣庆之至。